સતત બીજી વખત ટૉસ જીતીને બીજી ઇનિંગ્સમાં પણ ફીલ્ડિંગ પસંદ કરીને વાગડ વીસા ઓસવાળ જૈને પ્રથમ બૅટિંગનો લાભ હાલાઈ લોહાણાને આપ્યો હતો, પરંતુ આ વખતે વાગડ વીસા ઓસવાળ જૈનની બોલિંગ પહેલી ઇનિંગ્સ કરતાં વધુ મજબૂત જણાતાં હાલાઈ લોહાણાની શરૂઆત ધીમી રહી હતી. ઓપનિંગમાં મેહુલ ગોકાણી (૨૨)નો સાથ આપવા આ વખતે પ્રશાંત વિઠલાણી (૨૯) આવ્યો હતો. હાલાઈ લોહાણા પ્રથમ ત્રણ ઓવરમાં માત્ર ૨૩ રન જ બનાવી શકી હતી ત્યારે ચોથી ઓવર લઈને આવેલા વાગડ વીસાના મેહુલ નંદુની ઓવરમાં પ્રશાંત વિઠલાણીએ છેલ્લા બે બૉલમાં બે સિક્સર ફટકારતાં ઓવરના અંતે સ્કોર સીધો ૪૭ પર પહોંચી ગયો હતો. હાલાઈ લોહાણાની ઓપનિંગ જોડી દ્વારા પ્રથમ વિકેટ માટે ૬૩ રનની ઉપયોગી ભાગીદારી થઈ હતી ત્યારે સાતમી ઓવર લઈને આવેલા વાગડ વીસા ઓસવાળ જૈનના ઋષભ કારિયાએ બે વિકેટો ખેરવીને ઓપનિંગ જોડીને પૅવિલિયનભેગી કરી હતી. ત્યાર બાદ પ્રશાંત કારિયા અને સ્નેહલ વિઠલાણીએ ૩૬ રનની પાર્ટરનશિપ નિભાવીને હાલાઈ લોહાણાના સ્કોરને ૧૦ ઓવરના અંતે ૪ વિકેટે ૧૦૫ કરવામાં મદદ કરી હતી. આમ ફર્સ્ટ ઇનિંગ્સની ૪૨ રનની લીડ સાથે હાલાઈ લોહાણાએ વાગડ વીસા ઓસવાળ જૈનને જીત માટે ૧૪૮નો અઘરો એવો ટાર્ગેટ આપ્યો હતો.